મોટા સાળાની પીઠ તરફ એ હડહડતા ધિક્કાર સાથે તાકી રહ્યો. પોતે એની જાળમાં ફસાઇને એ સમયે જાણે વશીકરણની અસર હેઠળ આવી ગયો હોય એમ સંપૂર્ણ અવશ બની ગયો હતો. તેર લાખ રૂપૈડી આપીને એ આવો માસ્ટર સ્ટ્રોક મારશે એવી કલ્પના તો ક્યાંથી હોય? પોતાના હાથમાંથી દોઢ કરોડ રૂપિયા ઝૂંટવીને એ જઇ રહ્યો હોય એવા વિચારની સાથે સુભાષના મોઢામાં કડવાશ ધસી આવી. વિભાકર પ્રત્યેનો ગુસ્સો અને ધિક્કાર ઠાલવતો હોય એમ એ જોરથી થૂંક્યો. રોષ તો અપરંપાર હતો પણ લાચારી હતી, એને લીધે હાથની મુઠ્ઠીઓ અનાયાસે જ સજ્જડ બંધ થઇ ચૂકી હતી.